**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 03.08.2017, ora 08.00 – 04.08.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 04.08.2017, ora 07.00**

**RÂURI**

**Debitele au fost în general în scădere ușoară**, exceptând râurile din bazinele hidrografice: Vișeu, Iza, Tur, Mureș, Bega, Timiș, Bârzava, Caraș, Nera, Cerna, Siret (cu excepția Buzăului, unde au fost în scădere ușoară), cele din Dobrogea, cursul mijlociu și inferior al Prutului și afluenții săi, unde au fost relativ staționare.

Creșteri de niveluri și debite datorită precipitațiilor căzute în interval sub formă de aversă s-au înregistrat pe unele râuri mici din bazinele superioare ale Sucevei, Moldovei și Moldoviței, precum și zona de munte.

Debitele se situează în general la valori cuprinse între 30-80% din mediile multianuale lunare, mai mari (peste normalele lunare) pe râurile din bazinul hidrografic Ialomița și unele râuri din bazinul inferior al Argeșului (Neajlov, Sabar) și mai mici (sub 30% din normalele lunare) pe râurile din bazinele hidrografice Someș (Ilișua, Lonea, Fizeș, Lăpuș), Crișul Negru (Crișul Pietros, Valea Roșie, Holod, Teuz), Crișul Alb (Iad, Borod), Mureș (Comlod, Iara, Râul Alb, Vișa, Domald, Secaș, Râul Mare, Râul Galben), Olt superior și mijlociu (Cașin, Homorod, Vârghiș, Hârtibaciu) și Jijia.

În interval a fost emisă o **ATENȚIONARE HIDROLOGICĂ** pentru fenomene imediate.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în general staţionare**, exceptând râurile: Crișuri, Ialomița, Buzău, cursul mijlociu și inferior al Someșului şi cursul superior al Prutului, unde vor fi în scădere uşoară.

Sunt posibile creșteri izolate de niveluri și debite datorită precipitațiilor prevăzute sub formă de aversă pe unele râuri mici din zona montană.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 03.08 – 04.08.2017 a fost staționar, având valoarea de 3900 m3/s**, situându-se sub media multianuală a lunii august (4300 m3/s).

În aval de Porţile de Fier debitele au fost în scădere la Gruia şi în creştere pe sectorul Calafat – Tulcea.

**Debitul la intrarea în ţară (secţiunea Baziaş) va fi în scădere (3800 m3/s).**

În aval de Porţile de Fier debitele vor fi în scădere pe sectorul Gruia – Calafat şi în creştere pe sectorul Bechet – Tulcea.

**2.** **Situaţia meteorologică în intervalul 03.08.2017, ora 09.00 – 04.08.2017, ora 06.00**

**Administraţia Naţională de Meteorologie** (A.N.M.) a emis în data de 03.08.2017, ora 12.00, o **AVERTIZARE METEOROLOGICĂ -** **COD ROŞU şi COD PORTOCALIU**, valabilă pentru 4 și 5 august, vizând val de căldură, temperaturi extreme, disconfort termic deosebit de accentuat, conform căreia:

**COD ROŞU:** ,,*Vineri (4 august) și sâmbătă (5 august), valul de căldură care a debutat încă de luni (31 iulie) va continua să se intensifice, iar disconfortul termic va deveni deosebit de accentuat. Indicele temperatură-umezeală (ITU) va depăși pe arii extinse pragul critic de 80 de unități și se va situa frecvent, în zonele joase de relief, între 82 și 84 de unități. Temperaturile minime vor fi cuprinse, în general, între 22 și 25 de grade.*

*În zonele de câmpie și de podiș ale județelor: Satu Mare, Bihor, Arad, Timiș, Caraș-Severin, Sălaj, Cluj, Mureș, Alba, Hunedoara, Mehedinți și Dolj, se vor înregistra temperaturi maxime extreme, comparabile cu recordurile absolute ale perioadei și care se vor situa între 39 și 42 de grade.”*

**COD PORTOCALIU:** ,,*În Moldova, Dobrogea, Muntenia și local în Maramureș, Transilvania și Oltenia temperaturile maxime se vor situa, în general, între 36 și 39 de grade, valori cu mult mai ridicate decât mediile climatologice specifice perioadei.*

*Notă: Treptat, valul de căldură se va restrânge către regiunile sudice și va persista până spre mijlocul săptămânii viitoare. Gradul de instabilitate atmosferică va fi în creștere, în special în zonele de munte și în jumătatea de nord a țării.*”

Această **AVERTIZARE METEOROLOGICĂ** a fost transmisă de către Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ALBA, ARAD, BIHOR, CARAŞ-SEVERIN, CLUJ, DOLJ, HUNEDOARA, MEHEDINŢI, MUREŞ, SĂLAJ, SATU MARE şi TIMIŞ (12 prefecturi) - COD ROŞU;*

*- ARGEŞ, BACĂU, BISTRIŢA NĂSĂUD, BOTOŞANI, BRAŞOV, BRĂILA, BUZĂU, CĂLARAŞI, CONSTANŢA, COVASNA, DÂMBOVIŢA, GALAŢI, GIURGIU, GORJ, HARGHITA, IALOMIŢA, IAŞI, ILFOV, MARAMUREŞ, NEAMŢ, OLT, PRAHOVA, SIBIU, SUCEAVA, TELEORMAN, TULCEA, VASLUI, VÂLCEA, VRANCEA şi Municipiul BUCUREŞTI (30 prefecturi) - COD PORTOCALIU.*

**ÎN ŢARĂ**

Vremea a fost caniculară în cea mai mare parte a țării și în special după orele prânzului disconfortul termic s-a accentuat. Indicele temperatură-umezeală (ITU) a depășit pragul critic de 80 de unități pe arii relativ extinse în toate regiunile. Cerul a fost mai mult senin, exceptând după-amiaza zona montană, unde au fost unele înnorări, local descărcări electrice și pe spații mici averse, izolat torențiale în nordul Carpaților Orientali (la postul hidro Sucevița s-au cumulat până la 22 l/mp). Vântul a suflat slab și moderat. Temperaturile maxime s-au încadrat între 31 de grade la Mangalia și 40 de grade la Băile Herculane și Calafat, iar la ora 06 valorile termice se încadrau între 12 grade la Miercurea Ciuc și Joseni și 28 la Șiria și Jurilovca.

***Observaţie:*** *începând de ieri de la ora 06 au fost în vigoare 5 atenționări cod galben pentru fenomene meteorologice periculoase imediate, 4 emise de către SRPV Bacău și una de către SRPV Sibiu.*

**LA BUCUREŞTI**

Vremea s-a menținut caniculară și în special după-amiaza disconfortul termic a fost accentuat, astfel indicele temperatură-umezeală (ITU) a depășit pragul critic de 80 de unități. Cerul a fost senin, iar vântul a suflat slab. Temperatura maximă a fost de 36 de grade la Afumați, de 37 de grade în Băneasa și de 38 de grade la Filaret, iar la ora 06 se înregistrau 18 grade la stația meteo Băneasa, 19 grade la Afumați și 22 de grade la Filaret.

**3. Prognoza meteorologică în intervalul 04.08.2017, ora 09.00 – 05.08.2017, ora 09.00**

**ÎN ŢARĂ**

**Vremea se va menține caniculară, disconfortul termic va deveni deosebit de accentuat, iar indicele temperatură-umezeală (ITU) va depăşi frecvent pragul critic de 80 de unități în zonele joase de relief. Temperaturile maxime se vor încadra între 32...33 de grade pe litoral și 40...42 de grade, local, în vestul, sud-vestul şi centrul ţării**, iar cele minime vor fi cuprinse între 12...14 grade în depresiunile din estul Transilvaniei și 26...28 de grade în Dealurile de Vest și în nordul litoralului. Cerul va fi mai mult senin și doar cu totul izolat, în orele amiezii, vor fi ploi slabe, de scurtă durată, în zona de munte. Vântul va sufla slab și moderat.

**LA BUCUREŞTI**

**Vremea va fi în continuare caniculară, iar disconfortul termic va deveni deosebit de accentuat. În special după-amiază, indicele temperatură-umezeală (ITU) va depăși pragul critic de 80 de unități.** Cerul va fi senin, iar vântul va sufla în general slab. **Temperatura maximă se va situa în jurul valorii de 38 de grade, iar cea minimă va fi de 20...22 de grade.**

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**S.G.A. Iaşi şi A.P.M. Iaşi** revin cu informaţii despre poluarea accidentală a apei râului Ciric, produsă în data de 31.07.2017, ora 14.00, ca urmare a deversării de ape uzate menajere (culoare cenuşie) în acumularea Ciric, prin gura de evacuare a separatorului de hidrocarburi petroliere aferent reţelei de ape pluviale, din administrarea Primăriei Municipiului Iaşi.

Rezultatul analizelor fizico-chimice din data de 01.08.2017 efectuate de către laboratorul A.B.A. Prut-Bârlad, în cele două puncte de prelevare, se prezintă astfel:



Reprezentanţii Primăriei Municipiului Iaşi au început intervenţia în albia afectată a cursului de apă Ciric în vederea eliminării apelor uzate deversate şi igienizării zonei afectate.

Reprezentanţii A.B.A. Prut Bârlad – S.G.A. Iaşi au luat următoarele măsuri:

- un echipaj de intervenţie a continuat verificarea cursului de apă afectat şi a perimetrului acumulării Ciric III şi a intervenit în secţiunea coadă lac Ciric III prin crearea unui filtru realizat din 6 baloţi de paie şi 3 saci din iută umpluţi cu paie;

- au solicitat Primăriei Municipiului Iaşi, prin adresa nr. 4452/2.08.2017, măsuri urgente de stopare a evacuării apelor uzate cu caracter menajer, prin intermediul gurii de evacuare a separatorului de hidrocarburi, în cursul de apă Ciric.

La data de 03.08.2017 s-a constatat că, prin conducta de evacuare a separatorului de hidrocarburi, nu se mai evacuau ape uzate.

**2.3. Pe Marea Neagră**

**A.B.A. Dobrogea-Litoral** informează că, în data de 03.08.2017, în jurul orei 15.25, a fost semnalat un delfin eşuat pe plaja Mercur-Minerva din staţiunea Mamaia.

Au fost informaţi, conform protocolului de colaborare, ONG Mare Nostrum şi I.N.C.D.M.”Grigore Antipa”.

1. ***CALITATEA MEDIULUI***
2. **În domeniul aerului**

**A.P.M. Mehedinţi şi G.N.M. C.J. Mehedinţi** informează despre producerea unui incendiu, în data de 03.08.2017, ora 16.45, la un depozit de deșeuri reciclabile din plastic, aparţinând SC ECO GNG Company SRL, din municipiul Drobeta-Turnu Severin, judeţul Mehedinţi. La faţa locului s-au deplasat reprezentanţi ai I.S.U. Drobeta, G.N.M. C.J. Mehedinţi şi A.P.M. Mehedinţi. Nu se cunoaşte cauza izbucnirii incendiului. Se va reveni cu informaţii suplimentare.

**Agenţia Naţională pentru Protecţia Mediului** informează că, din rezultatele analizelor efectuate pentru data de 02.08.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

**A.P.M. Ilfov** informează despre producerea unui incendiu de vegetaţie, în data de 03.08.2017, ora 14.20, fiind afectată o suprafaţă de 6 ha, în localitatea Glina, judeţul Ilfov. Se va reveni cu informaţii suplimentare.

**G.N.M. Comisariatul Judeţean Mehedinţi** informează despre izbucnirea unui incendiu de litieră şi coronament, în data de 03.08.2017, ora 07.50, pe raza O.S. Tarnita, în Parcul Naţional Domogled – Valea Cernei, judeţul Mehedinţi, fiind afectat arboret de răşinoase şi foioase, în fond forestier proprietate publică de stat. La stingera incendiului participă o echipă formată din 5 angajaţi silvici, 4 angajaţi APNDVC şi 13 pompieri militari. Se va reveni cu informaţii suplimentare.

**Garda Forestieră Cluj** informează despre producerea unui incendiu de litieră, în data de 02.08.2017, ora 17.30, pe raza O.S. Gârda, localitatea Gârda de Sus, judeţul Alba, fiind afectată o suprafață de 0,25 ha, în fond forestier proprietate publică de stat. Cauza izbucnirii incendiului este necunoscută. Incendiul a fost stins în aceeaşi zi, la ora 20.00, de către o echipă formată din 5 angajaţi silvici şi 25 cetăţeni.

**Garda Forestieră Râmnicu Vâlcea** informează despre producerea unui incendiu de litieră, în data de 02.08.2017, ora 11.30, pe raza D.S. Vâlcea, O.S. Voineasa, localitatea Voineasa, judeţul Vâlcea, fiind afectată o suprafață de 1,5 ha arboret răşinoase, în fond forestier proprietate publică de stat. Cauza izbucnirii incendiului a fost propagarea focului lăsat nesupravegheat. Incendiul a fost stins în aceeaşi zi, la ora 23.30, de către o echipă formată din 20 angajaţi silvici, 5 pompieri militari, 4 pompieri civili, 2 poliţişti şi 5 cetăţeni.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 02.08.2017-03.08.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 **DIRECȚIA DE COMUNICARE**